**Caroline Wozniacki** (puol. *Karolina Woźniacka*, s. 11. heinäkuuta 1990 Odense, Tanska) on tanskanpuolalainen tennispelaaja. Hän on kautta aikain menestynein tanskalainen naistennispelaaja. Wozniacki nousi 11. lokakuuta 2010 julkistetulla WTA:n ranking-listalla sijalle yksi.

Wozniacki on voittanut urallaan 30 WTA-tason turnausta kaksinpelissä ja kaksi turnausta nelinpelissä. Hänen merkittävin saavutuksensa on Australian avointen kaksinpelin mestaruus vuonna 2018. Aiemmin hän oli päässyt Grand Slam -turnauksen loppuotteluun 2009 ja 2014 Yhdysvaltain avoimissa.

Wozniacki on International Tennis Federationin maailmanmestari vuodelta 2010.

Ura
---

### Uran alkutaival (−2007)

Junioriurallaan Wozniacki voitti muutamia junioriturnauksia, muun muassa Orange Bowlin vuonna 2005 ja Wimbledonin tyttöjen turnauksen vuonna 2006.

Hän teki ammattilaisdebyyttinsä vuonna 2005 päästyään villillä kortilla Cincinnatin turnaukseen kahdeksan päivää 15-vuotissyntymäpäivänsä jälkeen. Hän kuitenkin hävisi ensimmäisellä kierroksella Patty Schnyderille. WTA-kiertueella Wozniacki ylsi kaksinpelissä ensimmäisen kerran välieriin Tokiossa lokakuussa 2007. Tuolloin hän hävisi Venus Williamsille eräluvuin 3–6, 5–7. Nelinpelissä hän selviytyi Viktoryja Azarenkan parina loppuotteluun Memphisissä vuonna 2006.

Ensimmäisen voittonsa aikuisten tasolla Wozniacki otti 29. lokakuuta 2006 voittamalla ITF-turnauksen Istanbulissa finaalivastustajanaan Tatjana Malek.

### Nousu maailman huipulle (2008–2009)

Wozniacki Yhdysvaltain avoimissa 2008
Ensimmäiset WTA-kiertueen turnausvoittonsa Wozniacki saavutti elokuussa 2008. Tukholman turnauksen välierissä hän voitti turnauksen ykköseksi sijoitetun Agnieszka Radwańskan eräluvuin 6–4, 6–1 ja loppuottelussa Vera Duševinan lukemin 6–0, 6–2. Pekingin olympialaisten kaksinpelissä Wozniacki voitti kaksi ensimmäistä otteluaan, mutta hävisi neljännesvälierissä sittemmin kultamitalin voittaneelle Jelena Dementjevalle luvuin 6–7(3), 2–6. Olympialaisten jälkeen hän voitti New Havenin turnauksen loppuottelussa Anna Tšakvetadzen lukemin 3–6, 6–4, 6–1. Uransa kolmannen WTA-turnausvoiton hän saavutti lokakuussa 2008 Tokiossa voittamalla loppuottelussa Kaia Kanepin eräluvuin 6–2, 3–6, 6–1.

Grand Slam -turnausten kaksinpeleissä Wozniacki pääsi ensimmäisen kerran neljännelle kierrokselle Australian avoimissa 2008. Tuolloin hän hävisi neljänneksi sijoitetulle Ana Ivanovićille erin 1–6, 6–7(2). Saman vuoden Ranskan avoimissa hän pääsi kolmannelle kierrokselle, kunnes hävisi tällä kertaa toiseksi sijoitetulle Ivanovićille erin 4–6, 1–6. Muutama viikko myöhemmin hän pääsi Wimbledonissakin kolmannelle kierrokselle, jolla hän hävisi toiselle serbitähdelle, toiseksi sijoitetulle Jelena Jankovićille luvuin 6–2, 4–6, 2–6. Yhdysvaltain avoimissa hän pelasi itsensä neljännelle kierrokselle voittaessaan kolmannella kierroksella korkeammalle sijoitetun Viktoryja Azarenkan eräluvuin 6–4, 6–4. Neljännellä kierroksella hän hävisi kakkoseksi sijoitetulle Jelena Jankovićille lukemin 6–3, 2–6, 1–6.

Helmikuussa 2009 Wozniacki selviytyi Memphisin turnauksen loppuotteluun, mutta hävisi Viktoryja Azarenkalle lukemin 1–6, 3–6. Huhtikuussa hän saavutti Ponte Vedra Beachillä uransa neljännen WTA-turnausvoiton kukistamalla loppuottelussa Aleksandra Wozniakin luvuin 6–1, 6–2. Viikkoa myöhemmin Charlestonin turnauksessa hän voitti välierissä Jelena Dementjevan luvuin 6–4, 5–7, 7–5, mutta hävisi loppuottelussa 19-vuotiaalle Sabine Lisickille lukemin 2–6, 4–6. Toukokuussa hän hävisi Madridin turnauksen loppuottelussa Dinara Safinalle lukemin 2–6, 4–6. Kesäkuussa hän voitti Eastbournen turnauksen loppuottelussa Virginie Razzanon luvuin 7–6(5), 7–5. Heinäkuussa hän selviytyi Båstadin turnauksessa loppuotteluun ja elokuussa hän otti uransa kuudennen turnausvoiton kukistamalla New Havenin loppuottelussa Jelena Vesninan lukemin 6–2, 6–4.

Vuonna 2009 Wozniacki hävisi sekä Australian että Ranskan avoimissa kolmannella kierroksella. Wimbledonissa hän selviytyi neljännelle kierrokselle, mutta hävisi sijoittamattomalle Sabine Lisickille lukemin 4–6, 4–6. Yhdysvaltain avoimissa 2009 Wozniacki selviytyi ensi kertaa Grand Slam -turnauksen loppuotteluun. Turnauksessa hän voitti Galina Voskobojevan luvuin 6–4, 6–0, Petra Martićin 6–1, 6–0, 24:nneksi sijoitetun Sorana Cîrstean 6–3, 6–2, kuudenneksi sijoitetun Svetlana Kuznetsovan 2–6, 7–6(5), 7–6(3), puolivälierissä sijoittamattoman Melanie Oudinin 6–2, 6–2 sekä välierissä sijoittamattoman Yanina Wickmayerin 6–3, 6–3. Loppuottelussa hän kohtasi kahden vuoden kilpailutaukonsa jälkeen vasta kolmatta turnaustaan pelanneen Kim Clijstersin. Belgialainen oli vahvempi suoraan kahdessa erässä luvuin 5–7, 3–6.

Kauden 2009 päättyessä Wozniackin sijoitus WTA-rankingissa oli neljäs.

### Maailmanlistan ykköseksi (2010)

Wozniacki Yhdysvaltain avoimissa 2010.
Vuoden 2010 Australian avoimissa Wozniacki kärsi tappion neljännellä kierroksella, mutta nousi siitä huolimatta maailmanlistalla kolmanneksi. Maaliskuussa 2010 hän pääsi Indian Wellsin turnauksessa loppuotteluun (tappio Jelena Jankovićille) ja nousi WTA-rankingissa toiselle sijalle.

Ranskan avoimessa turnauksessa Wozniacki selviytyi puolivälieriin, jossa hän hävisi italialaiselle Francesca Schiavonelle. Kauden ensimmäisen turnausvoittonsa Wozniacki sai Ponte Vedra Beachin turnauksessa huhtikuussa voittamalla finaalissa Volha Havartsovan.

Wimbledonissa Wozniacki hävisi neljännellä kierroksella Petra Kvitoválle. Seuraavalla viikolla hän voitti kotimaassaan pelatun Kööpenhaminan WTA-turnauksen finaalissa Tšekin Klára Zakopalován. Elokuussa 2010 Wozniacki pelasi myös Cincinnatin WTA-turnauksessa, mutta hävisi jo puolivälierissä Marion Bartolille. Seuraavalla viikolla hän voitti Kanadan Montréalissa pelatun turnauksen; finaalissa tappion koki Vera Zvonarjova. Seuraavaksi Wozniacki voitti Yhdysvaltojen New Havenissa pelatun turnauksen finaalivastustajanaan Nadja Petrova. Tämä oli Wozniackin neljäs turnausvoitto vuonna 2010 ja kymmenes koko uralla, ja hän nousi Yhdysvaltain avointen yhdeksi ennakkosuosikiksi.

Ykkössijoitettuna Yhdysvaltain avoimiin lähtenyt Wozniacki voitti kolmannella kierroksella Chan Yung-janin luvuin 6–1, 6–0. Neljännellä kierroksella hän otti voiton Marija Šarapovasta 6–3, 6–4. Puolivälierässä hän voitti sijoittamattoman Dominika Cibulkován luvuin 6–2, 7–5. Välierässä hän hävisi Vera Zvonarjovalle suoraan kahdessa erässä.

Lokakuussa Wozniacki voitti Toray Pan Pacific Openin finaalissa Jelena Dementjevan luvuin 1–6, 6–2, 6–3. Turnauksen voittaminen tarkoitti sitä, että hän nousee maailmanlistan ykköseksi, mikäli etenee puolivälieriin seuraavassa turnauksessa. Seuraavassa turnauksessaan, China Openissa Wozniacki pääsi finaliin asti, jossa hän voitti Vera Zvonarjovan. Samalla hän nousi naisten maailmanlistan ykkössijalle.

28. lokakuuta varmistui, että Wozniacki pysyy kauden päättyessä maailman ykköspelaajana, sillä hän selvisi Dohassa pelatussa WTA Tour Championships -turnauksessa välieriin. Vuonna 2011 Wozniackin tavoite on voittaa ensimmäistä kertaa Grand Slam -turnaus. Välierässä hän voitti Vera Zvonarjovan, mutta hävisi finaalissa Kim Clijstersille luvuin 6–3, 5–7, 6–3. Kauden päätteeksi hänet valittiin ITF:n maailmanmestariksi.

### WTA-turnausvoittoja (2011)

Wozniacki vuoden 2011 Australian avoimissa
Vuonna 2011 maailmanlistan ykkönen Wozniacki pääsi välieriin Australian avoimissa voitettuaan puolivälierässä Francesca Schiavonen. Välierässä hän hävisi Kiinan Li Nalle, eikä näin pystynyt vieläkään voittamaan ensimmäistä Grand Slamiaan. Helmikuussa 2011 Wozniacki menetti maailmanlistan ykkössijan, koska Kim Clijsters ohitti hänet maailmanlistalla. Seuraavalla viikolla Wozniacki kuitenkin varmisti nousun uudelleen maailmanlistan ykköseksi, kun hän pääsi Dubain WTA-turnauksessa välieriin. Wozniacki vei lopulta koko turnauksen voiton, kun finaalissa hän voitti Svetlana Kuznetsovan luvuin 6–1, 6–3. Seuraavalla viikolla Qatarissa pelatussa turnauksessa Wozniacki selviytyi jälleen finaaliin, mutta hävisi sen Vera Zvonarjovalle luvuin 4–6, 4–6. Maaliskuussa Wozniacki pääsi viime vuoden tapaan Indian Wellsissä loppuotteluun. Tällä kertaa hän voitti turnauksen päihittämällä finaalissa Marion Bartolin.

Sony Ericsson Open -turnauksen neljännellä kierroksella Wozniacki hävisi yllättäen Saksan Andrea Petkovicille 5–7, 6–3, 3–6. Huhtikuussa hän otti uransa 15:nnen turnausvoiton voitettuaan Family Circle Cupin finaalissa Jelena Vesninan luvuin 6–2, 6–3. Stuttgartissa pelatussa Porsche Tennis Grand Prix -turnauksessa Wozniacki hävisi finaalissa Julia Görgesille suoraan kahdessa erässä. Mutua Madrileña Madrid Openissa Wozniacki hävisi jälleen Görgesille, tällä kertaa jo kolmannen kierroksen ottelussa. Seuraavalla viikolla Rooman turnauksessa Wozniacki selviytyi finaaliin asti, jossa hävisi Marija Šarapovalle suoraan kahdessa erässä. Ennen Ranskan avoimia Wozniacki pelasi vielä Brysselissä, jossa hän otti kauden neljännen turnausvoittonsa voitettuaan finaalissa Kiinan Peng Shuain luvuin 2–6, 6–3, 6–3. Ranskan avoimissa Wozniacki voitti ensimmäisellä kierroksella Kimiko Date Krummin ja toisella kierroksella Aleksandra Wozniakin. Kolmannella kierroksella hän hävisi Daniela Hantuchoválle suoraan kahdessa erässä luvuin 6–1, 6–3, joten hän ei pystynyt vieläkään voittamaan Grand Slam -turnausta. Kotimaassaan pelatussa WTA-turnauksessa Wozniacki saavutti uransa 17:nnen ja kauden viidennen turnausvoittonsa voitettuaan loppuottelussa Lucie Šafářován luvuin 6–1, 6–4. Turnauksessa Wozniacki ei hävinnyt erääkään.

Wimbledonissa ykköseksi sijoitettu Wozniacki hävisi neljännellä kierroksella Dominika Cibulkoválle luvuin 1–6, 7–6(5), 7–5. Elokuussa Wozniacki putosi jatkosta jo toisella kierroksella Toronton WTA-turnauksessa, kun hän hävisi ensimmäisessä ottelussaan Roberta Vincille luvuin 4–6, 5–7. Seuraavalla viikolla Wozniacki koki tappion jälleen ensimmäisessä ottelussaan, kun hän hävisi Cincinnati Mastersin toisella kierroksella Christina McHalelle luvuin 4–6, 5–7. Elokuun lopulla Wozniacki voitti New Haven Open at Yale -turnauksen jo neljännen kerran peräkkäin. Loppuottelussa hän voitti Petra Cetkovskán.

Yhdysvaltain avoimissa Wozniacki hävisi välierissä Serena Williamsille suoraan kahdessa erässä. Yhdysvaltain avointen jälkeen Wozniacki puolusti edellisvuotista mestaruuttaan Tokion WTA-turnauksessa, jossa hän hävisi kuitenkin kolmannella kierroksella Kaia Kanepille luvuin 5–7, 6–1, 4–6. Joulukuussa Wozniacki palkkasi valmentajakseen espanjalaisen Ricardo Sánchezin.

### Potkut valmentajalle ja heikko menestys Grand Slameissa (2012)

Wozniacki hävisi Australian avointen puolivälierissä Kim Clijstersille. Hän putosi maailmanlistan ykkössijalta neljänneksi ja erotti viime vuoden joulukuussa palkatun valmentajansa, Ricardo Sánchezin. Maaliskuussa pelatussa Miamin turnauksessa Wozniacki eteni välieriin voitettuaan Serena Williamsin. Välierissä hän hävisi Marija Šarapovalle kolmessa erässä. Seuraavassa turnauksessaan, Kööpenhaminassa, Wozniacki hävisi loppuottelussa Angelique Kerberille. Wozniacki voitti turnauksen kahtena edellisenä vuotena. Ranskan avoimissa Wozniacki hävisi kolmannella kierroksella Kaia Kanepille. Wimbledonissa Wozniacki hävisi puolestaan jo ensimmäisellä kierroksella Tamira Paszekille. Entinen tennispelaaja Chris Evert totesi ottelun olleen kaikkien aikojen laadukkain ensimmäisen kierroksen ottelu Wimbledonissa, jonka hän on nähnyt. Ottelu kesti yli kolme tuntia, ja siinä pelattiin täydet kolme erää. Lontoon olympialaisissa Wozniacki eteni puolivälieriin, jossa hän hävisi Serena Williamsille.

Yhdysvaltain avoimissa Wozniackin huono Grand Slam -kausi jatkui, kun hän hävisi jo ensimmäisellä kierroksella maailmanlistan sijalla 96 olleelle Irina-Camelia Begulle. Wozniacki saavutti kauden ensimmäisen turnausvoittonsa syyskuussa Korea Openissa, jossa hän voitti loppuottelussa Kaia Kanepin luvuin 6–1, 6–0. Lokakuussa hän voitti Moskovassa pelatun WTA-turnauksen loppuottelussa Samantha Stosurin. Hän eteni loppuotteluun myös WTA Tournament of Champions -turnauksessa Sofiassa, missä hävisi loppuottelussa Nadja Petrovalle.

### 2013–2017

### 2018

Kauden avanneessa Aucklandin turnauksessa Wozniacki eteni loppuotteluun, jossa hävisi Julia Görgesille. Australian avoimissa Wozniacki saavutti uransa ensimmäisen Grand Slam -turnausvoiton voitettuaan loppuottelussa toisen ensimmäistä Grand Slam -mestaruuttaan hakeneen Simona Halepin. Voiton myötä Wozniacki nousee uudelleen maailmanlistan ykköseksi kuuden vuoden tauon jälkeen.

Wozniacki on kertonut saaneensa diagnoosin nivelreuman sairastamisesta.

Yksityiselämä
-------------

Caroline Wozniackin vanhemmat ovat isä Piotr Woźniacki ja äiti Anna Woźniacka. Piotr on entinen puolalainen ammattilaisjalkapalloilija, joka on toiminut Carolinen valmentajana. Anna pelasi lentopalloa Puolan maajoukkueessa. Perhe muutti Tanskaan Piotrin siirtyessä pelaamaan odenselaiseen Boldklubben 1909 -joukkueeseen edustettuaan urallaan sitä ennen muun muassa puolalaista Zagłębie Lubinia ja saksalaista Waldhof Mannheimia.

Puolaa äidinkielenään puhuva Wozniacki käyttää yksityisissä yhteyksissä itsestään nimeä *Karolina Woźniacka*, asiakirjoissa nimi on kuitenkin tanskalaisessa muodossa *Caroline Wozniacki* mikä puolaksi viittaa mieheen. Wozniacki seurusteli vuosina 2011–2014 irlantilaisen golfpelaajan Rory McIlroyn kanssa. Wozniacki on julkaissut myös oman alusvaatemalliston.

Turnausvoitot
-------------

### Kaksinpelit (30)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Voitot turnausluokittain |
| --- |
| Grand Slam (1) |
| WTA Tour Championships (1) |
| Premier Mandatory & Premier 5 / WTA 1000 (6) |
| Premier / WTA 500 (11) |
| International / WTA 250 (11) |

 | 

| Voitot kenttätyypeittäin |
| --- |
| Kova (24) |
| Massa (4) |
| Ruoho (2) |
| Matto (0) |
| s = sisäkenttä |

 |

|  |  |  |  |  |  |
| --- | --- | --- | --- | --- | --- |
| **#** | **Pvm** | **Turnaus** | **Kenttä** | **Loppuotteluvastustaja** | **Tulos** |
| 1. | 8. elokuuta 2009 | Tukholma, Ruotsi | Kova | Venäjä Vera Duševina | 6–0, 6–2 |
| 2. | 23. elokuuta 2008 | New Haven, Yhdysvallat | Kova | Venäjä Anna Tšakvetadze | 3–6, 6–4, 6–1 |
| 3. | 5. lokakuuta 2008 | Tokio, Japani | Kova | Viro Kaia Kanepi | 6–2, 3–6, 6–1 |
| 4. | 12. huhtikuuta 2009 | Ponte Vedra Beach, Yhdysvallat | Massa | Kanada Aleksandra Wozniak | 6–1, 6–2 |
| 5. | 20. kesäkuuta 2009 | Eastbourne, Iso-Britannia | Ruoho | Ranska Virginie Razzano | 7–6(5), 7–5 |
| 6. | 29. elokuuta 2009 | New Haven, Yhdysvallat | Kova | Venäjä Jelena Vesnina | 6–2, 6–4 |
| 7. | 11. huhtikuuta 2010 | Ponte Vedra Beach, Yhdysvallat | Massa | Valko-Venäjä Volha Havartsova | 6–2, 7–5 |
| 8. | 8. elokuuta 2010 | Kööpenhamina, Tanska | Kova (s) | Tšekki Klára Zakopalová | 6–2, 7–6(5) |
| 9. | 23. elokuuta 2010 | Montreal, Kanada | Kova | Venäjä Vera Zvonarjova | 6–3, 6–2 |
| 10. | 28. elokuuta 2010 | New Haven, Yhdysvallat | Kova | Venäjä Nadja Petrova | 6–3, 3–6, 6–3 |
| 11. | 22. lokakuuta 2010 | Tokio, Japani | Kova (s) | Venäjä Jelena Dementjeva | 1–6, 6–2, 6–3 |
| 12. | 10. lokakuuta 2010 | Peking, Kiina | Kova | Venäjä Vera Zvonarjova | 6–3, 3–6, 6–3 |
| 13. | 20. helmikuuta 2011 | Dubai, Yhdistyneet arabiemiirikunnat | Kova | Venäjä Svetlana Kuznetsova | 6–1, 6–3 |
| 14. | 20. maaliskuuta 2011 | Indian Wells, Yhdysvallat | Kova | Ranska Marion Bartoli | 6–1, 2–6, 6–3 |
| 15. | 10. huhtikuuta 2011 | Charleston, Yhdysvallat | Massa | Venäjä Jelena Vesnina | 6–2, 6–3 |
| 16. | 21. toukokuuta 2011 | Bryssel, Belgia | Massa | Kiina Peng Shuai | 2–6, 6–3, 6–3 |
| 17. | 12. kesäkuuta 2011 | Kööpenhamina, Tanska | Kova (s) | Tšekki Lucie Šafářová | 6–1, 6–4 |
| 18. | 27. elokuuta 2011 | New Haven, Yhdysvallat | Kova | Tšekki Petra Cetkovská | 6–4, 6–1 |
| 19. | 23. syyskuuta 2012 | Soul, Etelä-Korea | Kova | Viro Kaia Kanepi | 6–1, 6–0 |
| 20. | 21. lokakuuta 2012 | Moskova, Venäjä | Kova (s) | Australia Samantha Stosur | 6–2, 4–6, 7–5 |
| 21. | 20. lokakuuta 2013 | Luxemburg, Luxemburg | Kova (s) | Saksa Annika Beck | 6–2, 6–2 |
| 22. | 20. heinäkuuta 2014 | Istanbul, Turkki | Kova | Italia Roberta Vinci | 6–1, 6–1 |
| 23. | 8. maaliskuuta 2015 | Kuala Lumpur, Malesia | Kova | Romania Alexandra Dulgheru | 4–6, 6–2, 6–1 |
| 24. | 25. syyskuuta 2016 | Tokio, Japani | Kova | Japani Naomi Ōsaka | 7–5, 6–3 |
| 25. | 16. lokakuuta 2016 | Hongkong | Kova | Ranska Kristina Mladenovic | 6–1, 6–7(4–7), 6–2 |
| 26. | 24. syyskuuta 2017 | Tokio, Japani | Kova | Venäjä Anastasija Pavljutšenkova | 6–0, 7–5 |
| 27. | 29. lokakuuta 2017 | WTA Finals, Singapore | Kova (s) | Yhdysvallat Venus Williams | 6–4, 6–4 |
| 28. | 27. tammikuuta 2018 | Australian avoin tennisturnaus | Kova | Romania Simona Halep | 7–6(7–2), 3–6, 6–4 |
| 29. | 24. kesäkuuta 2018 | Eastbourne, Iso-Britannia | Ruoho | Valko-Venäjä Aryna Sabalenka | 7–5, 7–6(7–5) |
| 30. | 29. syyskuuta 2018 | Peking, Kiina | Kova | Latvia Anastasija Sevastova | 6–3, 6–3 |

### Nelinpelit (2)

|  |  |  |  |  |  |  |
| --- | --- | --- | --- | --- | --- | --- |
| **#** | **Pvm** | **Turnaus** | **Kenttä** | **Pari** | **Loppuotteluvastustaja** | **Tulos** |
| 1. | 28. syyskuuta 2008 | Peking, Kiina | Kova | Espanja Anabel Medina Garrigues | Kiina Han XinyunKiina Xu Yi-Fan | 6–1, 6–3 |
| 2. | 21. helmikuuta 2009 | Memphis, Yhdysvallat | Kova (s) | Valko-Venäjä Viktoryja Azarenka | Ukraina Juliana FedakAlankomaat Michaëlla Krajicek | 6–1, 7–6(2) |

Lähteet
-------

1. 1 2  Wozniackille jälleen yksi turnausvoitto YLE Urheilu. Viitattu 10.10.2010.
2. 1 2 3 4 5 6 7 8 9 10 11 12 13 14 15 16 17  Caroline Wozniacki WTA:n sivuilla (englanniksi)
3. 1 2  Wozniacki ja Nadal ITF-maailmanmestarit YLE Urheilu. Viitattu 14.12.2010.
4. ↑  Roshardt and Wozniacki Claim Orange Bowl Title itftennis.com.  Arkistoitu 5.12.2010. Viitattu 20.3.2011. (englanniksi)
5. ↑  Girls' Singles Finals 1947-2008 Wimbledon.org. Viitattu 2.10.2010. (englanniksi)
6. ↑  Roundup: Schnyder cruises in Cincy; Elia forced out USA Today. Viitattu 2.10.2010. (englanniksi)
7. ↑  Olympic Tennis Event -Beijing ITF Tennis. Viitattu 3.10.2010. (englanniksi)
8. ↑  Clijsters krönt ihr Comeback kicker.de. Viitattu 3.10.2010. (saksaksi)
9. ↑  Mondays With Bob Greene: Indian Wells titles for Ljubicic and Jankovic World Tennis Magazine. Viitattu 9.10.2010. (englanniksi)
10. ↑  Ready for Her Title Caroline Wozniacki.  Arkistoitu 29.8.2010. Viitattu 9.10.2010. (englanniksi)
11. ↑  Caroline Wozniacki Loses To Vera Zvonareva At U.S. Open (PICTURES) Huffington Post. Viitattu 9.10.2010. (englanniksi)
12. ↑  Wozniacki defeats Dementieva to capture title in Tokyo USA Today. Viitattu 2.10.2010. (englanniksi)
13. ↑  Dementjeva ja Wozniacki voittoihin Dohassa YLE Urheilu. Viitattu 29.10.2010.
14. ↑  Caroline in the Spotlight in Doha Caroline Wozniacki.  Arkistoitu 22.12.2010. Viitattu 29.10.2010. (englanniksi)
15. ↑  Clijsters voitti Dohan päätösturnauksen YLE Urheilu. Viitattu 31.10.2010.
16. ↑  Li Na teki historiaa ja iski näyttävällä yllätysvoitolla finaaliin YLE Urheilu. Viitattu 27.1.2011.
17. ↑  Clijsters nousi maailmanlistan kärkeen YLE Urheilu. Viitattu 14.2.2011.
18. ↑  Wozniacki nousi heti takaisin ykköspaikalle YLE Urheilu. Viitattu 18.2.2011. (englanniksi)
19. ↑  Caroline Wozniacki cruises to Dubai Championships title BBC. Viitattu 20.2.2011. (englanniksi)
20. ↑  Maailman ykkönen katsomoon Miamissa YLE Urheilu. Viitattu 30.3.2011.
21. ↑  No. 1 Wozniacki Takes Family Circle Cup huffingtonpost.com. Viitattu 10.4.2011. (englanniksi)
22. ↑  Ykkössijoitettu ulos - Ranskassa tehtiin historiaa YLE Urheilu. Viitattu 27.5.2011.
23. ↑  Wozniacki cruises to fifth title of the year espn.co.uk. Viitattu 12.6.2011. (englanniksi)
24. ↑  Naisten tennisykkösen urakka päättyi YLE Urheilu. Viitattu 27.6.2011.
25. ↑  Wozniacki laulukuoroon Torontossa YLE Urheilu. Viitattu 11.8.2011.
26. ↑  Tenniksen listaykkösen peli sekaisin YLE Urheilu. Viitattu 18.8.2011.
27. ↑  Wozniacki wins 4th straight New Haven title newstimes.com. Viitattu 28.8.2011. (englanniksi)
28. ↑  Williams jätti Wozniackin varjoonsa välierässä YLE Urheilu. Viitattu 11.9.2011.
29. ↑  Viron tennisylpeys löi maailman ykkösen YLE Urheilu. Viitattu 29.9.2011.
30. ↑  Tenniksen ykköspelaajalle uusi valmentaja YLE Urheilu. Viitattu 2.12.2011.
31. ↑  Wozniacki antoi potkut uudelle valmentajalleen YLE Urheilu. Viitattu 4.2.2012.
32. ↑  Wozniacki ends Serena's hopes of record sixth Miami title cnn.com. Viitattu 1.9.2012. (englanniksi)
33. ↑  Kerber takes Wozniacki's Copenhagen title abc.net.au. Viitattu 1.9.2012. (englanniksi)
34. ↑  Evert on Wozniacki-Paszek: ‘The best quality first-round match at Wimbledon I’ve ever seen’ yahoo.com. Viitattu 1.9.2012. (englanniksi)
35. ↑  Serena sends Wozniacki packing to set-up semi-final showdown with Azarenka dailymail.co.uk. Viitattu 1.9.2012. (englanniksi)
36. ↑  Maailmanlistan 96:s pelaaja oli liikaa Caroline Wozniackille Yle Urheilu. Viitattu 1.9.2012.
37. ↑  Wozniackille vuoden ensimmäinen turnausvoitto Yle Urheilu. Viitattu 23.9.2012.
38. ↑  Julia Goerges beats Caroline Wozniacki to win ASB Classic *Tennis.com*. Viitattu 28.1.2018.
39. ↑  Wozniacki captures Australian Open crown in classic *WTA Tennis*.  27.1.2018. Viitattu 28.1.2018. (englanniksi)
40. ↑  Tennistähti Caroline Wozniacki sairastui nivelreumaan: "Luulin oireita flunssaksi"  26.10.2018. Yle Uutiset. Viitattu 26.10.2018.
41. ↑  About Caro Caroline Wozniacki.  Arkistoitu 27.5.2010. Viitattu 28.10.2010. (englanniksi)
42. ↑  Caroline Wozniacki - Info *wtatour.com*. WTA Tour. Viitattu 28.10.2010. (englanniksi)
43. ↑  Bob Harris: Dane Caroline Wozniacki is the Wimbledon 2009 Women's Dark Horse optimistworld.com.  Arkistoitu 1.7.2009. Viitattu 28.10.2010. (englanniksi)
44. ↑  Tata uczył tenisa i Chopina rp.pl.  Arkistoitu 15.3.2012. Viitattu 26.10.2010. (puolaksi)
45. ↑  Tyry, Nikke: Rory McIlroy purki kihlauksensa Wozniackiin  21.5.2014. GoGolf.fi.  Arkistoitu 19.1.2015. Viitattu 27.5.2014.
46. ↑  Nyt on kuumaa! Tenniskaunotar markkinoi alusvaatemallistoaan - katso aistikas video iltasanomat.fi.  Arkistoitu 22.9.2012. Viitattu 23.9.2012.
47. ↑  Caroline Wozniacki ITF:n sivuilla (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Caroline Wozniacki**.
* Virallinen kotisivu (Arkistoitu – Internet Archive)
* Caroline Wozniacki WTA:n sivuilla (englanniksi)
* Caroline Wozniacki ITF:n sivuilla (englanniksi)

|  |  |  |  |
| --- | --- | --- | --- |
| 

| * n
* k
* m
WTA-tenniksen maailmanlistan ykköspelaajat |
| --- |
|  |
| 
* Yhdysvallat Chris Evert (1975/1985 – 260 vk)
* Australia Evonne Goolagong (1976 – 2 vk)
* Yhdysvallat Martina Navrátilová (1978/1987 – 331 vk)
* Yhdysvallat Tracy Austin (1980 – 22 vk)
* Saksa Steffi Graf (1987/1997 – 377 vk)
* Jugoslavia/Jugoslavian liittotasavalta/Yhdysvallat Monica Seles (1991/1996 – 178 vk)
* Espanja Arantxa Sánchez Vicario (1995 – 12 vk)
* Sveitsi Martina Hingis (1997/2001 – 209 vk)
* Yhdysvallat Lindsay Davenport (1998/2006 – 98 vk)
* Yhdysvallat Jennifer Capriati (2001/2002 – 17 vk)
* Yhdysvallat Venus Williams (2002 – 11 vk)
* Yhdysvallat Serena Williams (2002/2017 – 319 vk)
* Belgia Kim Clijsters (2003/2011 – 20 vk)
* Belgia Justine Henin (2003/2008 – 117 vk)
* Ranska Amélie Mauresmo (2004/2006 – 39 vk)
* Venäjä Marija Šarapova (2005/2012 – 21 vk)
* Serbia Ana Ivanović (2008 – 12 vk)
* Serbia Jelena Janković (2008/2009 – 18 vk)
* Venäjä Dinara Safina (2009 – 26 vk)
* Tanska Caroline Wozniacki (2010/2018 – 71 vk)
* Valko-Venäjä Viktoryja Azarenka (2012/2013 – 51 vk)
* Saksa Angelique Kerber (2016/2017 – 34 vk)
* Tšekki Karolína Plíšková (2017 – 8 vk)
* Espanja Garbiñe Muguruza (2017 – 4 vk)
* Romania Simona Halep (2017/2019 – 64 vk)
* Japani **Naomi Ōsaka (2019 – 18 vk)**

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Puola

 |

 |